২০১৫ সালের প্রতিবেদন অনুযায়ী দেশের শতকরা ৮৭ ভাগ জনসাধারণ নিরাপদ পানি সরবরাহের আওতায় এসেছে। ডিপিএইচই-এর তথ্য মতে আর্সেনিক আক্রান্ত উেসর হার ২৩ শতাংশ (১৯৯৭) থেকে হ্রাস পেয়ে বর্তমানে প্রায় ১২ শতাংশ (২০১৫) হারে দাঁড়িয়েছে। অন্যদিকে স্যানিটেশন ব্যবস্থাপনায় শতকরা ৬১ ভাগ উন্নত স্যানিটেশনের আওতায় এসেছে ও খোলা জায়গায় মলত্যাগের হার শতকরা ১ ভাগে নেমে এসেছে। দক্ষিণ এশিয়ার অন্যান্য দেশের অর্জনের তুলনায় এ অর্জনের বিষয়টি ইতিমধ্যে বিশ্বব্যাপী সমাদৃত হয়েছে। বর্তমান ব্রিফিংয়ে দেওয়া তথ্যে জানানো হয়, জাতীয় পানি সরবরাহ ও স্যানিটেশন নীতিমালা ১৯৯৮ অনুযায়ী পল্লী এলাকায় সরকার পর্যায়ক্রমে প্রতি ৫০ জনের জন্য একটি করে পানির উৎস স্থাপনের পরিকল্পনা গ্রহণ করেছে। এ লক্ষ্যে সরকার কর্তৃক বর্তমানে চালু ১১টি প্রকল্পের পাশাপাশি সম্প্রতি ৮০০ কোটি টাকা ব্যয়ে একটি প্রকল্প অনুমোদিত হয়েছে, যার আওতায় পল্লী এলাকায় প্রায় ৬৪ হাজার বিভিন্ন ধরনের পানির উৎস, ১৪৩টি পুকুর পুনঃখনন ও ২০০টি নতুন পুকুর খনন করা হবে। ইতিমধ্যে প্রকল্পের কাজ শুরু হয়েছে। এ ছাড়া আরো ৮০০টি পুকুর পুনঃখননের মাধ্যমে সুপেয় পানি সরবরাহ করার লক্ষ্যে একটি প্রকল্প বর্তমানে প্রক্রিয়াধীন আছে।